Selv om musikfestivaler og andre større arrangementer til sommer bliver aflyst på stribe, har Copenhagen Pride ikke tænkt sig at opgive hele deres arrangement i august, skriver TV 2 Lorry.

»Vi aflyser ikke. Vi overholder selvfølgelig myndighedernes retningslinjer, men vi skal finde på noget andet. Vi er en festival, som betyder meget for mange mennesker i vores miljø. Det er vigtigt, at vi har den samme samlende funktion i år«, siger forperson for Copenhagen Pride Lars Henriksen til TV 2 Lorry.

Årets Pride Week med koncerter, debatter og fester og den store parade i Københavns gader er planlagt til at finde sted fra 18. til 23. august. Ingen af delene kan lade sig gøre i den nuværende situation, men i stedet vil organisationen nu prøve at finde alternativer.

»En kerneværdi i Copenhagen Pride er at tage hånd om de svageste og at vise samfundssind og solidaritet. Det er naturligvis værdier, vi lader være retningsgivende for de beslutninger, vi må tage i forhold til Copenhagen Pride 2020«, skriver organisationen på sin hjemmeside.

Lars Henriksen tilføjer, at der er tid til at tænke sig om og finde på »konstruktive og kreative løsninger«.

»På bestyrelsesmødet 21. april vil vi tale situationen grundigt igennem, efter mødet vil vi kunne sige meget mere om mulige løsninger«, skriver han.